**Azərbaycan Respublikasının Qida Təhlükəsizliyi Agentliyinin 2018- ci il 16 may tarixli Ü-012 nömrəli əmri ilə təsdiq edilmiş**

**Azərbaycan Respublikasına idxal edilən iri buynuzlu heyvanların embrionlarına dair**

**BAYTARLIQ TƏLƏBLƏRİ**

Azərbaycan Respublikasına idxala bruselyoza qarşı peyvənd edilməmiş sağlam cins heyvanlardan alınmış embrionlar buraxılır. Buğalar süni mayalanma mərkəzlərində, embrionların alındığı donor-inəklər isə toxumun və ya embrionların alınmasına qədər 6 aydan az olmayaraq, ixracatçı ölkənin dövlət baytarlıq xidmətinin daimi nəzarəti altında olan mərkəzlərdə, məntəqələrdə, tədarükçünün fermasında saxlanılmalıdır.

Donor-inəklərin mayalandırıldıqları toxum Azərbaycan Respublikasının baytarlıq-sanitariya tələblərinə cavab verməlidir.

Donor-heyvanlar ölkəyə son 12 ay ərzində gətirimiş heyvanlarla təmasda olmamalıdır.

İxracatçı ölkənin ərazisi yoluxucu xəstəliklərdən azad olmalıdır, o cümlədən:

 - ölkə ərazisində - BEB-in “Quruda Yaşayan Heyvanların Sanitar Məcəlləsi”nin tələblərinə uyğun olaraq iribuynuzlu heyvanların süngərvari ensefalopatiyasından;

- ölkə ərazisində son 12 ay ərzində - dabaq, vezikulyar stomatit, kontagioz plevropnevmoniya, İBH-ın taunu, xırdabuynuzlu heyvanların taunundan;

İribuynuzlu heyvanların embrionlarının əldə edilməsi üzrə mərkəzlər yoluxucu xəstəliklərdən azad olmalıdır, o cümlədən:

- son 3 il ərzində - bruselyoz, leykoz, tuberkulyoz, paraqrip, paratuberkulyozdan;

- son 12 ay ərzində - infeksion rinotraxeit, viruslu diareya, trixomonoz, kampilobakterioz, leptospiroz, besnoitioz, pasterelyoz, infeksion keratokonyuktivitdən (pink-ay).

- son 20 gün ərzində - qarayaradan;

 Damazlıq-buğaların və donor-inəklərin SE (süngərvari ensefalopatiya) diaqnozu qoyulmuş heyvanlarla genetik əlaqəsi olmamalıdır.

Heyvanlara yemlərin hazırlanması zamanı gövşəyən heyvanların toxumaları və orqanlarından istifadə edilmiş heyvan mənşəli yemlər verilməməlidir. Tərkibində gen mühəndisliyinin üsulları və ya digər genetik cəhətdən modifikasiya edilmiş mənbələr vasitəsilə istehsal edilmiş xammal tərkibli yemlərlə yemləndirilməmiş olmalıdır.

Embrionların alınması üçün istifadə olunan donor-inəklər və inəklərin mayalandırılması üçün toxumlarından istifadə olunan buğalar BEB tərəfindən tövsiyə edilmiş üsullarla dövlət baytarlıq laboratoriyasında müntəzəm olaraq vərəmə, paratuberkulyoza, paraqripə, bruselyoza, leptospiroza, leykoza, blutanqa, viruslu diareya, infeksion rinotraxeitə, trixomonoza, kampilobakterioza, xlamidioza görə, əgər ixracatçı ölkə bu xəstəliklərdən rəsmi olaraq azad deyilsə, idxalçının tələbi ilə digər yoluxucu xəstəliklərə görə kliniki və diaqnostik müayinələrdən keçirilirlər.

Embrionları aldıqdan sonra donor-inəklər və damazlıq-buğalar 30 gündən az olmayaraq dövlət baytar həkimlərinin nəzarəti altında saxlanılmalıdır. Bu müddətdə heyvanlarda hazırkı tələblərdə göstərilən infeksion xəstəliklər aşkar edilərsə embrionların Azərbaycan Respublikasına ixracı dayandırılır.

Dondurulmuş və donu açılmış material (onların yerləşdiyi embrionlar və mühit) patogenli və toksikogen mikroorqanizmlərdən azad olmalıdır.

Hazırkı tələblərdə göstərilmiş şərtlərin yerinə yetirilməsi diaqnostik müayinələrin və peyvəndlərin aparıldığı tarixlərin göstərildiyi ixracatçı ölkənin dövlət baytar həkimi tərəfindən imzalanmış, ona aydın olan dildə və beynəlxalq dildə tərtib olunmuş baytarlıq sertifikatları ilə tam təsdiq olunmalıdır.

Embrionların Azərbaycan Respublikasına göndərilməsi üçün yüklənilməsi yalnız idxalçı tərəfindən Azərbaycan Respublikasının Qida Təhlükəsziliyi Agentliyindən icazənin alınmasından sonra mümkündür.